Predkladacia správa

Uznesením vlády č. 790 z 12. 10. 2005 bol schválený návrh rozpočtu verejnej správy na roky 2006 až 2008. V rámci schvaľovania návrhu štátneho rozpočtu na roky 2006-2008 vláda Slovenskej republiky prijala rozhodnutie podporiť realizovanie opatrení, ktoré by smerovali k zníženiu spotreby energií domácností vynakladaných na vykurovanie. Na uvedený zámer sú v návrhu štátneho rozpočtu vyčlenené finančné prostriedky vo výške 350 mil. Sk.
Z hľadiska personálneho, finančného a časového faktoru je najvhodnejším riešením pre poskytovanie podpory na tento účel využiť pravidlá upravené zákonom č. 607/2003 Z. z. o Štátnom fonde rozvoja bývania v znení neskorších predpisov a jeho vykonávacích predpisov. 
Na tepelnú ochranu bytového domu alebo rodinného domu je v súčasnosti možné pre účel obnova bytovej budovy poskytovať úver do výšky 80 % obstarávacej ceny s lehotou splatnosti 20 rokov a ročnou úrokovou sadzbou rovnajúcej sa základnej úrokovej sadzbe Národnej banky Slovenska. Základná úroková sadzba vyhlásená Národnou bankou Slovenska je v súčasnosti 3 %. Pre zabezpečenie splnenia zámeru vlády SR podporiť zníženie spotreby energií domácností vynakladaných na vykurovanie je však žiadúce vytvoriť motivujúcejšie podmienky, a to poskytovaním výhodných stavebných úverov. Na základe uvedeného sa navrhuje upraviť ročnú úrokovú sadzbu pre obnovu bytovej budovy na 20 %  základnej úrokovej sadzby Národnej banky Slovenska, najmenej však 1 %. Pri tejto výške základnej úrokovej sadzby by bolo možné poskytovať v roku 2006 úvery na obnovu s 1 % ročnou úrokovou sadzbou.
Návrh nariadenia bol predmetom medzirezortného pripomienkového konania a v rámci neho bola k nemu uplatnená zásadná pripomienka Ministerstvom financií SR. Na základe rozporového konania na úrovni štátnych tajomníkov, ktoré sa uskutočnilo 12.1.2006, bol rozpor k návrhu odstránený. Legislatívna rada vlády SR prerokovala návrh nariadenia vlády SR dňa 24. januára 2006. 
Vláda SR dňa 1.2.2006 prerušila rokovanie o predloženom návrhu s tým, že požiadala o upravenie účinnosti návrhu nariadenia len pre rok 2006. Súčasne súhlasila s tým, že podľa tohto nariadenia sa budú posudzovať žiadosti doručené na Štátny fond rozvoja bývania po 1. 1. 2006. Návrh upravený v súlade s prijatými pripomienkami sa opakovane predkladá na rokovanie vlády SR.